બદ્રીવિશાલમાં ભગવાન બદ્રીનારાયણનાં દર્શન-પૂજન કરીને હવે અમે પાછા આવી રહ્યા છીએ. હવે અમે આદિબદ્રી જઈ રહ્યા છીએ. બદ્રીનાથથી હરિદ્વાર-હૃષિકેશ જતાં રસ્તા પર કર્ણપ્રયાગ નામનું સ્થાન આવે છે. હિમાલયના પંચપ્રયાગમાંનું આ કર્ણપ્રયાગ પણ એક પ્રયાગ છે. અહીં અલકનંદા અને પિંડારગંગાનો સંગમ થાય છે. કર્ણપ્રયાગ કુંતીપુત્ર મહારથી કર્ણની તપશ્ચર્યા સ્થલી મનાય છે. કર્ણપ્રયાગથી એક રસ્તો કુમાઉં તરફ જાય છે. આ રસ્તા દ્વારા કુમાઉં ગઢવાલ સાથે જોડાય છે. કર્ણપ્રયાગથી કુમાઉં તરફ જતા આ રસ્તાના સિમલી પાસે બે ફાંટા પડે છે. એક રસ્તો ગ્વાલદમ થઈને બાગેશ્વર તરફ જાય છે અને બીજો રસ્તો રાનીખેત તરફ જાય છે. કર્ણપ્રયાગથી સિમલી થઈને રાનીખેત તરફ જતા રસ્તા પર આદિબદ્રી અવસ્થિત છે. કર્ણપ્રયાગથી આદિબદ્રી 19 કિ.મી. દૂર છે.